‘Dwelmmuil’ by King Shaka-lughawe voorgekeerArgieffoto (Foto: Steve Buissinne/Pixabay) ŉ 52-jarige verdagte is oor die naweek by die King Shaka- internasionale lughawe in KwaZulu-Natal in hegtenis geneem toe kokaïne in sy besit gevind is. Kapt. Simphiwe Mhlongo, woordvoerder van die direktoraat vir prioriteitsmisdaadondersoeke (die Valke), sê lede van die Valke se eenheid in Durban, wat ernstige georganiseerde misdaad ondersoek, het saam met misdaadintelligensie en King Shaka-misdaadvoorkoming gewerk. “Misdaadintelligensie het ŉ wenk ontvang oor ŉ verdagte wat van Johannesburg na Durban op pad was. Die verdagte is Saterdag by die lughawe opgespoor voor hy op ŉ vlug na die Filippyne vertrek het.” Sy bagasie is deursoek en beamptes het beslag gelê op 6,38 kg kokaïne met ŉ geraamde straatwaarde van ongeveer R2,2 miljoen. Hy is in hegtenis geneem en staan tereg op aanklag van dwelmhandel en die besit van dwelmmiddels. Hy sal binnekort in die Verulam-landdroshof verskyn.